Prekių etikečių rašymo rekomendacijos

Simboliniai pavadinimai išskiriami keliais būdais: kabutėmis, spalva, kitokiu šriftu, raidžių dydžiu. Etiketėse reikėtų pasirinkti vieną simbolinių pavadinimų rašymo būdą (pvz.: Kremas „Margarita“; Kremas **Margarita**; Kremas MARGARITA; Kremas *Margarita*; Kremas „Miracle“; Kremas **Miracle**; Kremas MIRACLE; Kremas *Miracle;* Šunų skanėstas „Araton“ su antiena; Šunų skanėstas **Araton** su antiena; Šunų skanėstas ARATON su antiena; Šunų skanėstas *Araton* su antiena; Didieji apelsinai „Valencia“; Didieji apelsinai **Valencia**; Didieji apelsinai VALENCIA; Didieji apelsinai *Valencia*; Persikai „Royal Summer“; Persikai **Royal Summer**; Persikai ROYAL SUMMER; Persikai *Royal Summer*; Sausainiai „Selga“; Sausainiai **Selga;** Sausainiai SELGA; Sausainiai *Selga*; Sausainiai „Belvita“ su šokoladu; Sausainiai **Belvita** su šokoladu; Sausainiai BELVITA su šokoladu; Sausainiai *Belvita* su šokoladu). Lietuviškos kabutės rašomos taip: (atidaromosios) „ “ (uždaromosios).

Tarp skaitmens ir santrumpos turi būti tarpelis (pvz.: ne *125g*, o *125 g;* ne *50g*, o *50 g*; ne *50vnt.,* o *50 vnt.;* ne *15ml,* o *15 ml*)

Tarp skaitmens ir procento ženklo turi būti tarpelis (pvz., 7,7 %)

Derinamasis arba kilmininku išreikštas nederinamasis pažyminys neturi eiti po pažymimojo žodžio (pvz.: ne *Kremas stangrinamasis*, o *Stangrinamasis kremas*; ne *Pienelis valomasis*, o *Valomasis pienelis;* ne *Razinos besėklės,* o *Besėklės razinos;* ne *Šokoladas juodasis,* o *Juodasis šokoladas;* ne *Žaislai pliušiniai*, o *Pliušiniai žaislai;* ne *Tešla sluoksniuota bemielė 2x250g*; o *Sluoksniuota bemielė tešla, 2x250 g;* ne *Gira nefiltruota,* o *Gira, nefiltruota;* ne *Flomasteriai dvigaliai*, o *Dvigaliai flomasteriai;* ne *Klijai pieštukiniai „Amos“ 8g*; o *Pieštukiniai klijai „Amos“, 8 g*; ne *Hematogenas klasikinis;* o *Klasikinis hematogenas*; ne *Pirštinės poliesterinės* HERVIN, o  *Poliesterinės pirštinės* HERVIN; ne *Lipni juostelė dvipusė*, o *Dvipusė lipnioji juostelė*; ne *Svogūnai baltieji*, o *Baltieji svogūnai*; ne *Agurkai ilgi*, o *Ilgieji agurkai*; ne *Įmautės matinės*, o *Matinės įmautės*).

Papildoma informacija gali būti rašoma skliausteliuose arba po kablelio (pvz.: *K. r. atlantinių lašišų nugarkauliai, vakuumuoti* arba *K. r. atlantinių lašišų nugarkauliai (vakuumuoti)*; *Žaislai, pliušiniai;* *Ledai „Premia“, vaniliniai, grietininiai ir aviečių sorbetas; Gira, nefiltruota; Klijai „Amos“, pieštukiniai, 8 g; Hematogenas, klasikinis; Pirštinės* HERVIN, *poliesterinės*; *Lipnioji juostelė, dvipusė*; *Svogūnai, baltieji*; *Agurkai, ilgieji*; *Įmautės, matinės*).

Prekių rūšys nurodomos įvardžiuotinėmis formomis (pvz.: ne *Raudoni svogūnai*, o *Raudonieji svogūnai*; ne Ž*alios alyvuogės*, o *Žaliosios alyvuogės;* ne *Žalios vynuogės,* o *Žaliosios vynuogės;* ne *Juodos pupelės,* o *Juodosios pupelės;* ne *Mėlynos slyvos*, o *Mėlynosios slyvos;* ne *Garbanotos salotos,* o *Garbanotosios salotos*, ne *Kramtomi saldainiai*, o *Kramtomieji saldainiai*).

Vaisių bei daržovių pavadinimai etiketėse turėtų būti rašomi daugiskaita (pvz.: ne *Raudonoji paprika*, o *Raudonosios paprikos;* ne *Žalioji citrina,* o *Žaliosios citrinos*).

Prieskonių pavadinimai rašomi daugiskaita, kai kalbama apie prieskonių vaisius, šakniastiebius, smulkintus prieskonių lapus, sėklas (*aitriosios paprikos, bazilikai, kalendros, raudonėliai, gvazdikėliai, laurų lapai, sezamai*). Vienaskaita vartojama, kai kalbama apie prieskonių miltelius, iki mažų grūdelių susmulkintą prieskonių masę (*maltas cinamonas, imbieras, mairūnas*).

Neapibendrintai įvardijant augalų ar kitų produktų rūšį didesniam negu vienas kiekiui žymėti reikia vartoti daugiskaitą, o ne vienaskaitą (pvz.: ne *Sojos gėrimas*, o *Sojų gėrimas*; ne *Speltos miltai*, o *Speltų miltai;* ne *Avokado aliejus*, o *Avokadų aliejus*; ne *Šampūnas su alaviju*, o *Šampūnas su alavijais*).

Medžiagų pavadinimai paprastai yra vienaskaitiniai(pvz.: *lakas, glaistas, danga, guma*)

Sutrumpintiems žodžiams atskirti negali būti vartojamas pasviręs brūkšnelis (pvz.: ne *Š/R*, o *Š. r*.; ne *K/r*, o *K. r*.; ne *b/o*, o *b. o*.). Po santrumpos rašomas taškas. Tarp santrumpų po taško paliekamas tarpelis.

Žodžių junginys ar sakinys pradedamas rašyti didžiąja raide, viduryje jo bendriniai žodžiai rašomi mažąja raide (pvz.: ne *Mot. Kojinės*, o *Mot. kojinės*; ne *Muilas Avižų ir sviesto*, o *Avižų ir sviesto muilas;* ne *Šampūnas Baltiems Šunims*, o *Šampūnas baltiems šunims; Baltų šunų šampūnas*; ne *Šampūnas Mažiems Šuniukams ir Katėms*, o *Šampūnas mažiems šuniukams ir katėms; Mažų šuniukų ir kačių šampūnas;* ne *Šampūnas Universalus*, o *Universalus šampūnas*; ne *Marinuoti Kiaulienos šonkauliai Viskio marinate,* o *Marinuoti kiaulienos šonkauliai viskio marinate*).

Brūkšnelis nerašomas tarp skirtingus dalykus reiškiančių daiktavardžių (pvz.: ne *citrinų-imbierų*, o *citrinų ir imbierų*; ne *vyšnių-mėtų*, o *vyšnių ir mėtų*; ne *apelsinų-obuolių*, o *apelsinų ir obuolių;* ne *Ausų-liežuvio virtas slėgtainis*, o *Virtas ausų ir liežuvio slėgtainis;* ne *Sodo-daržo technika*; o *Sodo, daržo technika* arba *Sodo ir daržo technika*; ne *Auto ir sporto prekės*; o *Automobilių ir sporto prekės*).

Negalima trumpinti simbolinių prekių ar įmonių pavadinimų (pvz., ne VP, o VILNIAUS PERGALĖ)

*Parengta vadovaujantis Valstybinės lietuvių kalbos komisijos rekomendacijomis*